b"\n_START_ARTICLE_\nIsolde\n_START_PARAGRAPH_\nIsolde (alternativt Iseult, Iseo, Yseult, Isode, Isoude, Esyllt, og Isotta) er navnet p\xc3\xa5 flere litter\xc3\xa6re figurer i den arthurianske middelalderromansen Tristan og Isolde. Den mest framtredende er Isolde fra Irland, ogs\xc3\xa5 kalt for \xc2\xabIsolde den blonde\xc2\xbb, hustru av kong Mark av Cornwall, og den utro elskeren av ridderen Tristan. Hennes mor, dronningen av Irland, het ogs\xc3\xa5 Isolde. Den tredje er Isolde med de hvite hender, datter av kong Hoel av Bretagne, s\xc3\xb8ster av ridderen Kahedin, og til sist hustru av Tristan da han inns\xc3\xa5 at den f\xc3\xb8rste Isolde var tapt for ham._NEWLINE_Opprinnelsen til navnet Isolde (og dens varianter) er uklar. Det er fors\xc3\xb8kt \xc3\xa5 forsl\xc3\xa5 noen keltiske r\xc3\xb8tter til det, men uten \xc3\xa5 lykkes tilfredsstillende. Det er mulig at navnet til sist er germansk, kanskje fra et hypotetisk navn som Ishild, sammensatt av elementene \xc2\xabis\xc2\xbb og \xc2\xabhild\xc2\xbb (slag).\n_START_SECTION_\nIsolde av Irland\n_START_PARAGRAPH_\nDen irske prinsesse, Isolde av Irland (Isolde den blonde, La Bella Iseult), er datter av kong Anguish av Irland og dronning Isolde den eldre. Hun er hovedfiguren i Tristan-diktene til B\xc3\xa9roul, Thomas d'Angleterre, og Gottfried von Strassburg og i operaen Tristan und Isolde av Richard Wagner._NEWLINE_Isolde dukket f\xc3\xb8rst opp som en ung prinsesse som leget Tristan tilbake til livet fra de s\xc3\xa5rene han fikk ved \xc3\xa5 kjempe med hennes onkel Morholt. Da hans identitet ble avsl\xc3\xb8rt r\xc3\xb8mte han tilbake til sitt eget land. Senere kom han tilbake til Irland for \xc3\xa5 vinne Isoldes h\xc3\xa5nd i ekteskap p\xc3\xa5 vegne av sin onkel kong Mark av Cornwall. Hun er forutsett til \xc3\xa5 gifte seg med en unders\xc3\xa5tt av faren, en ond h\xc3\xb8vding som hevdet at han hadde drept en drage, men da Tristan beviste at det var han som egentlig drepte dragen gikk Isoldes foreldre med p\xc3\xa5 \xc3\xa5 gifte henne med kong Mark. P\xc3\xa5 reisen tilbake til Cornwall kom Isolde og Tristan ved et ulykkestilfelle til \xc3\xa5 drikke en kj\xc3\xa6rlighetsdrikk som var forberedt for henne og Mark av Isolde den eldre, og voktet av Brangaine, hennes terne. De to ble hodestups forelsket i hverandre, og begynte en ulykksalig kj\xc3\xa6rlighetsaff\xc3\xa6re som endte med kong Mark forviste Tristan fra Cornwall._NEWLINE_I den litter\xc3\xa6re tradisjonen m\xc3\xb8tes de to elskede ikke igjen f\xc3\xb8r Tristan l\xc3\xa5 p\xc3\xa5 d\xc3\xb8dsleiet, men i den senere Prosa-Tristan og verker basert p\xc3\xa5 denne, kom Tristan fra Bretagne og de gjenopptok deres aff\xc3\xa6re. Kong Mark er langt mindre sympatisk i disse versjonene, og de utro flyktet til sist fra hans vrede. Lancelot ga dem ly p\xc3\xa5 hans eiendom Joyous Garde (\xc2\xabGledeshagen\xc2\xbb), og de er involvert i mange andre eventyr. Andre episoder som er integrert i de tidligere fortellingene involverte den store sarasenske ridderen Palamedes' ikke gjengjeldte kj\xc3\xa6rlighet for Isolde, og i en del versjoner har Tristan og Isolde ogs\xc3\xa5 barn. I prosaversjonene kommer slutten da Mark fant dem mens Tristan spilte harpe for Isolde under et tre. Den onde kongen stakk sin nev\xc3\xb8 ned bakfra, og Tristan, p\xc3\xa5 Isoldes foresp\xc3\xb8rsel, knuser d\xc3\xb8delig sin elskede i en tett omfavnelse som sin siste handling._NEWLINE_Et av de gravsteder som har blitt foresl\xc3\xa5tt for Isolde er landsbyen Chapelizod ved Dublin, Irland.\n_START_SECTION_\nIsolde fra Bretagne\n_START_PARAGRAPH_\nEtter at kong Mark har f\xc3\xa5tt vite om den hemmelige kj\xc3\xa6rlighetsaff\xc3\xa6ren mellom Tristan og Isolde forviste han Tristan til Bretagne, aldri til \xc3\xa5 komme tilbake til Cornwall. Tristan bodde da hos kong Hoel av Bretagne etter \xc3\xa5 ha blitt s\xc3\xa5ret. Her m\xc3\xb8tte han og giftet seg med Hoels datter, Isolde, ettersom hun delte navn med hans tidligere elskede. De gjennomf\xc3\xb8rte dog aldri ekteskapet da Tristan elsket Isolde fra Irland._NEWLINE_I l\xc3\xb8pet av sitt eventyr i Bretagne f\xc3\xa5r Tristan et forgiftet s\xc3\xa5r som vil drepe ham og det er kun Isolde fra Irland, den dyktigste legekvinne i verden, som kan hjelpe ham. Han sendte et skip etter henne, ba mannskapet om seile med hvite seil om hun var ombord, og svarte seil om hun ikke var det. Imidlertid er Tristan for svak til \xc3\xa5 se ut gjennom vinduet og han ba sin hustru for \xc3\xa5 speide etter skipet for ham. I et \xc3\xb8yeblikk av sjalusi fortalte Isolde med de hvite hendene da hun s\xc3\xa5 skipet at seilene var svarte. I fortvilelse d\xc3\xb8de Tristan. Da den irske Isolde gikk i land og fant sin elskede d\xc3\xb8d kom voldsom sorg over henne, og hennes hjerte brast og hun d\xc3\xb8de ved hans sengeleie. Denne d\xc3\xb8dssekvensen finnes ikke i Prosa-Tristan. Isteden figurer Isolde med de hvite hender i en del nye episoder, men hun figurer aldri mer etter at Tristan reiste tilbake til Cornwall, skj\xc3\xb8nt hennes bror Kahedin forble en framtredende figur."